
K-pop bandák, mint influenszerek – A reklámozott termék iránti vásárlási hajlandóság vizsgálata koreai világsztárok esetén

Az elmúlt években a K-pop népszerűsége rohamosan nőtt nemzetközi színtéren is. Az ipar becslések szerint évente 10 milliárd dollárral növeli Dél-Korea gazdaságának a bevételét. Ezt kihasználva a vállalatok próbálják a K-pop rajongóit vásárlásra ösztönözni. Ebben segítségükre van az úgynevezett paraszociális kapcsolat. Ennek során a fanok egy egyoldalú szoros kötődést ápolnak a bálványukkal. Úgy érzik a közeli baráti körébe tartoznak, és igyekeznek ezt az érzést fenntartani vagy megerősíteni. Erre viszont általában az egyetlen lehetőségük az, ha a hozzájuk kapcsolódó termékekből vásárolnak.
A bandák ügynökségei törekednek arra, hogy szoros paraszociális kapcsolat érzése alakuljon ki a fanokban. Hiszen minél szorosabbnak érzik kapcsolatukat, annál többet hajlandóak költeni a kedvencükre.
Sok vállalat ki is használja ezt az odaadást, hogy közös márkázás révén bővíthessék célcsoportjukat, és növeljék bevételüket.
Kutatásomban a BTS nevű fiúegyüttes példáján keresztül ezt vizsgálom. Kutatásom kérdése, hogy a megítélésük hogyan befolyásolja a rajongókat a K-pophoz kötődő termékek vásárlása során. Empirikus vizsgálataimat kérdőív segítségével végeztem el, melyben a hazai K-pop közösséget kérdeztem a BTS-hez való hozzáállásukról, valamint a Samsungnak és a McDonald’s-nak a megítéléséről, melyekkel a banda közös terméket dobott a piacra.
Négy hipotézist vizsgáltam, melyek közül kettőnél a kérdőívemre kapott statisztikai adatok alapján kereszttábla elemzést végeztem SPSS-ben. Megvizsgáltam, hogy a paraszociális kapcsolat erőssége milyen rajongási szinten a legerősebb, majd következtetéseket vontam le a rajongási szintek, és a vásárlási hajlandóság kapcsolatáról.
A másik kettő hipotézisnél pedig a megoszlási adatokat összehasonlítva jutottam megállapításokra a Samsung és a McDonald’s megítéléséről a rajongók körében, az együttműködések hatására.
Vizsgálataim során arra a megállapításra jutottam, hogy a rajongás szintje befolyással van a vásárlásokra, vagyis azok, akik erősebb rajongást élnek meg, hajlandóbbak ilyen termékek vásárlására, mint a kisebb mértékű rajongást átélő társaik. A közös márkázás tekintetében fény derült arra, hogy hiába kelti fel a fanok érdeklődését egy-egy ilyen együttműködés, hosszútávon nem változtatja meg a véleményét az idegen márkával szemben. Ennek elsősorban oka a rossz megvalósítás vagy a túlzóan magas ár, amit a termékért cserébe kérnek.

